Pasgebore tweeling in puttoilet gevindArgieffoto: SAPD Die Limpopo-polisie ondersoek ŉ saak van verberging van geboorte nadat ŉ vrou Sondag in ŉ puttoilet lewe aan ŉ tweeling geskenk en glo die babas daar gelos het. Kapt. Mohlaka Mashiane, polisiewoordvoerder, het gesê die voorval het in die GaMolepo-nedersetting van Mountainview naby Turfloop plaasgevind. “Die vrou het na bewering in die puttoilet lewe aan twee seuntjies gegee. Die polisie se soek-en-reddingseenheid is ontbied om die babas uit die toilet te haal,” het Mashiane gesê. Een van die babas kon gered word, die ander baba is op die toneel dood verklaar. Die ma en die baba wat gered is, is na ŉ hospitaal geneem vir mediese behandeling. “Lede van die gemeenskap word aangemoedig om professionele hulp te soek vir enige huishoudelike probleem en nie van onmenslike metodes gebruik te maak om probleme op te los nie,” het Mashiane bygevoeg. Die Mankweng-polisie ondersoek die saak. Die ondersoek duur voort.